
L III a 4  
Cooperare Financiară Germană cu România



Reabilitarea Cartierelor Istorice din Timişoara

Acordarea unui grant (credit nerambursabil) de 2.0 milioane Euro plus un împrumut de 3.0 milioane Euro cu numărul : 2005 65 333

Acord separat la Acordul de Împrumut, Finanţare şi Program datat ...
Stimate Domn,
Conform Acordului de Împrumut, Finanţare şi Program, încheiat între Republica România (“Debitor”), Municipiul Timişoara (“Agenţia de Executare a Programului”) şi KfW (“KfW”), datat………., se vor stabili printr-un acord separat următoarele:
Conform articolului 1.2:

Detaliile Programului, precum şi bunurile şi serviciile care vor fi finanţate din Împrumut şi din Contribuţia Financiară;
Conform articolului 3.1:

Procedura de achitare a sumelor, în special dovada potrivit căreia sumele din Împrumut şi din Contribuţia financiară sunt folosite pentru scopul stipulat;
Conform articolului 8.2:

Detaliile referitoare la articolul 8.1 (Implementarea Programului).
Propunem să se convină asupra următoarelor:
I.
Descrierea Programului
1.
Detaliile Programului

Programul priveşte Reabilitarea Monumentelor Istorice din Cartierele Istorice ale Timişoarei. Scopul programului este să sprijine proprietarii monumentelor istorice din zonele stabilite ale cartierelor istorice Iosefin, Cetate şi Fabric prin furnizarea de împrumuturi în condiţii de finanţare preferenţiale şi de asemenea, în unele cazuri, grant-uri (credite nerambursabile) pentru finanţarea activităţilor de reabilitare a clădirilor lor conform cu standardele tehnice şi arhitecturale adecvate stabilite prin Programul Municipalităţii de Reabilitare Prudentă şi Revitalizare Economică a Cartierelor Istorice Fabric, Cetate şi Iosefin. Aceasta va contribui la îmbunătăţirea condiţiilor de viaţă a locuitorilor din cartierele istorice ale municipiului şi va iniţia păstrarea durabilă a moştenirii culturale a oraşului. Criteriile de realizare a acestor obiective, rezultatele programului şi activităţile prevăzute de program precum şi premizele care stau la baza scopului şi rezultatelor programului sunt cuprinse în Anexa 1 („Conceptul Proiectului convenit între Agenţia de Executare a Programului şi KfW în 16 Februarie 2007” = ”Conceptul Proiectului” în textul ce urmează).
Programul va suplimenta astfel şi va deveni parte integrantă a Programului Municipalităţii de Reabilitare Prudentă şi Revitalizare Economică a Cartierelor Istorice Fabric, Cetate şi Iosefin care este sprijinit de GTZ.

Următoarele activităţi ale Programului vor fi finanţate din Împrumut:

În cadrul Programului de Reabilitare Prudentă şi Revitalizare Economică a Cartierelor Istorice Fabric, Cetate şi Iosefin al Agenţiei de Executare a Programului:
· Programul de Împrumut în condiţii financiare preferenţiale conform Conceptului Proiectului (Anexa 1) pentru a sprijini proprietarii clădirilor care sunt fie monumente istorice de arhitectură sau care fac parte din ansambluri definite ca monumente arhitecturale conform Legii 422 din 18 Iulie 2001 privind protejarea monumentelor istorice, cu modificările şi completările ulterioare (denumite „clădiri” în textul următor) care intenţionează să realizeze lucrări de reabilitare.
· Grant-uri (credite nerambursabile) pentru măsurile specifice de reabilitare datorate caracteristicilor arhitecturale şi istorice ale clădirilor.
· Cheltuieli neprevăzute, cum ar fi asistenţă de specialitate pentru înfiinţarea şi funcţionarea unei unităţi financiare, auditul fondului de dispoziţie, Evaluările Tehnice şi Supervizarea Arhitecturală, dacă este necesar.
O prezentare sumară a elementelor principale ale Programului, scopurile sale, măsurile şi obiectivele este cuprinsă în Anexa 2 la acest Acord Separat.
2.
Graficul cu  termenele
Graficul cu termene care stă la baza pregătirii, implementării şi realizării Programului este prezentat în Anexa 3.
3.
Costul Total şi Finanţarea

Costul total estimat al Programului („Costul Total”) este de aproximativ 5 milioane Euro. Valoarea Împrumutului este de 3 milioane Euro. Contribuţia Financiară este de 2 milioane de Euro. Componenţa Costului Total şi  Planul de Finanţare sunt prezentate în Anexa 4.
Plata sumelor de către KfW către Municipalitatea Timişoara va fi efectuată pari-passu atât în ceea ce priveşte Împrumutul cât şi Contribuţia Financiară.

Plata de către Municipalitatea Timişoara pentru sub-proiectele finanţate prin acest Acord Separat va fi efectuată conform Conceptului Proiectului din Anexa 1.
4.
Modificări la Descrierea Programului
Pentru orice modificări importante ale descrierii programului se va solicita acordul prealabil al KfW. Agenţia de Executare a Programului va informa KfW imediat despre orice modificare expunând motivele, măsurile prevăzute şi consecinţele modificării (inclusiv la Costul Total). Executarea unor asemenea măsuri va putea începe numai pe baza unei planificări revizuite şi cu aprobarea KfW.

II.
Implementarea Programului 

1.
Responsabilităţi şi Planificarea Timpului, Costului şi Finanţării

1.1.
Agenţia de Executare a Programului va fi responsabilă pentru implementarea Programului. Aceasta va înfiinţa o Unitate Financiară ataşată CCRCIT-ului (Centrul de Coordonare pentru Reabilitarea Cartierelor Istorice din Timişoara – numit CRUT în Conceptul Proiectului) în cadrul Municipalităţii sub supervizarea Directorului Direcţiei Economice şi va transfera întreaga responsabilitate a implementării programului acestei Unităţi Financiare. Toate activităţile aşa cum au fost descrise în Conceptul Proiectului vor fi realizate în strânsă cooperare cu personalul CCRCIT şi cu experţii GTZ. Pe baza Conceptului Proiectului (Anexa 1) aceştia vor coopera îndeaproape şi cu alte unităţi responsabile din Municipalitate pe parcursul pregătirii şi implementării Programului şi vor stabili de comun acord aspectele Programului care sunt esenţiale pentru executarea acestuia.
1.2.
Planificarea detaliată a timpului, costului şi finanţării, actualizată în mod regulat pentru implementarea tehnică şi financiară corectă a Programului va fi pregătită cât mai curând posibil de către Agenţia de Executare a Programului şi de Unitatea Financiară ataşată CCRCIT şi înaintată KfW. Această planificare va arăta, cu termene limită şi sume, relaţiile cronologice urmărite dintre activităţile Programului şi cerinţele financiare rezultate. În cazul în care sunt necesare abateri de la programul stabilit în timpul implementării Programului, KfW va primi planul revizuit.
2.
Desemnarea unui Consultant

2.1. GTZ sprijină în prezent CCRCIT în cadrul Programului de Reabilitare Prudentă şi Revitalizare Economică a Cartierelor Istorice Fabric, Cetate şi Iosefin al Agenţiei de Executare a Programului şi va furniza asistenţă şi pentru activităţile legate de programul de împrumut descrise în Anexa 1.
2.2. În plus, pe baza confirmării comune prealabile a Caietului de Sarcini de către Agenţia de Executare a Programului şi KfW serviciile de consultanţă pentru sprijinirea Municipalităţii în vederea înfiinţării unei Unităţii Financiare ataşate CCRCIT-ului se vor putea furniza aşa cum este prevăzut mai jos în articolele 2.2. şi 2.3. Obligaţiile consultantului vor cuprinde în principal asistenţa în elaborarea structurii Unităţii Financiare, a fişelor de post şi în selecţionarea personalului calificat, instruire şi asistenţă în stabilirea activităţilor desfăşurate, a procedurilor decizionale şi consilierea proprietarilor referitor la conceptul proiectului. Dacă este necesar, se vor furniza în aceeaşi manieră şi alte servicii pentru Evaluările Tehnice şi Supervizarea Arhitecturală.
2.3. Urmând procedura de licitaţie publică competitivă, contractul va fi acordat unui consultant calificat independent. Dacă serviciile necesare furnizate de expert sunt estimate la o valoare mai mică de 300.000 Euro şi în urma aprobării prealabile a KfW, procedura de atribuire a contractului va respecta legislaţia română cu privire la procedurile de achiziţii publice. Altfel, procedura de atribuire a contractului se va face conform „Liniilor Directoare pentru Numirea Consultanţilor în cadrul Cooperării Financiare cu Ţările în Curs de Dezvoltare” (Anexa 5) care este parte integrantă din prezentul acord.
2.4. În notificarea de precalificare sau - dacă nu se organizează precalificare - în invitaţia de participare la licitaţie, Agenţia de Executare a Programului va obliga ofertanţii să depună împreună cu documentaţia pentru licitaţie sau împreună cu oferta lor şi o declaraţie de angajament, întocmită în mod adecvat (Anexa 5, pag 16).
3. Atribuirea Contractelor de Furnizare de Bunuri şi alte Servicii
3.1. Aşa cum s-a convenit prin Conceptul Proiectului, contractele de furnizare de bunuri şi alte servicii vor fi atribuite conform legislaţiei române cu privire la achiziţiile publice prin licitaţie competitivă sau prin licitaţie competitivă restrânsă sau cerere de oferte (vezi şi Anexa 1).
3.2. În cazul bunurilor şi serviciilor, altele decât cele furnizate în cadrul sub-proiectelor proprietarilor, documentaţia pentru licitaţie va fi înaintată în timp util KfW-ului pentru comentarii, anterior publicării invitaţiei de participare la licitaţie, dacă valoarea unui bun sau serviciu individual scos la licitaţie este estimată de către Agenţia de Executare a Programului că va depăşi 100.000 Euro.
3.3. Perioada de ofertare trebuie stabilită astfel încât să lase ofertanţilor suficient timp pentru pregătirea ofertelor.
3.4. În notificarea de precalificare sau - dacă nu se organizează precalificare - în documentaţia pentru licitaţie, Agenţia de Executare a Programului va obliga ofertanţii să depună împreună cu documentaţia pentru precalificare sau cu oferta lor şi o declaraţie de angajament (Anexa 6, pag 27).
3.5. Alte detalii referitoare la procedura de atribuire şi alte prevederi contractuale sunt explicate în „Liniile Directoare pentru Atribuirea de Contracte de Furnizare de bunuri şi Lucrări în cadrul Cooperării Financiare cu Ţările în Curs de Dezvoltare” (Anexa 6), care este parte integrantă din prezentul acord şi va fi aplicată în cazul cererii exprese a KfW.
3.6. La încheierea contractelor de furnizare de bunuri şi servicii finanţate din Împrumut şi/sau din Contribuţia Financiară, Agenţia de Executare a Programului va respecta de asemenea următoarele principii:
a) Dat fiind că taxele de import nu pot fi finanţate din Împrumut şi/sau din Contribuţia Financiară conform Articolului 1.3 din Acordul de Împrumut, Finanţare şi Program, aceste taxe de import, dacă sunt incluse în valoarea contractului, vor fi specificate separat în contracte de furnizare de bunuri şi servicii şi în facturi.
b) Dacă plăţile stabilite prin contractele de furnizare de bunuri şi servicii se vor face din Împrumut şi din Contribuţia Financiară, contractele respective vor include o clauză care va stipula că orice rambursări, garanţii sau plăţi similare care pot fi pretinse şi orice plăţi pentru asigurări datorate Debitorului sau Agenţiei de Executare a Programului vor fi făcute pentru contul Agenţiei de Executare a Programului în contul nr. 38 000 000 00 (IBAN: DE53 5002 0400 3800 0000 00) la KfW, Frankfurt am Main (BIC: KFWIDEFF; BLZ 500 204 00), KfW creditând cu aceste sume contul Debitorului.
Dacă aceste plăţi sunt efectuate în moneda locală, ele vor fi direcţionate într-un cont special al Agenţiei de Executare a Programului, în ţara acesteia, asupra căruia se pot opera retrageri doar cu aprobarea KfW. Aceste fonduri pot fi reutilizate pentru executarea Programului cu aprobarea KfW.

III.
Lista bunurilor şi serviciilor şi Procedura de efectuare a plăţilor

1.
Lista bunurilor şi serviciilor

1.1. Lista bunurilor şi serviciilor care vor fi finanţate din Împrumut şi din Contribuţia Financiară va fi elaborată pe baza contractelor încheiate pentru furnizarea de asemenea bunuri şi servicii. În conformitate, KfW va primi o listă cu
a) toate contractele încheiate cu proprietarii pentru sub-proiecte, conţinând următoarele informaţii: data şi valoarea contractului, clădirea ce va fi reabilitată, proprietar, număr de referinţă, suma de finanţat din Împrumut şi din Contribuţia Financiară;

b) contractele de consultanţă şi expertiză conţinând următoarele informaţii: data şi valoarea contractului, descrierea serviciilor, număr de referinţă, suma de finanţat din Împrumut şi din Contribuţia Financiară;

c) orice alte servicii şi bunuri conţinând următoarele informaţii: data şi valoarea contractului, descrierea serviciilor şi bunurilor, număr de referinţă, suma de finanţat din Împrumut şi din Contribuţia Financiară.
1.2. KfW va informa Agenţia de Executare a Programului la cerere asupra sumelor din Împrumut şi din Contribuţia Financiară care au fost rezervate pentru finanţare (lista bunurilor şi serviciilor).

2. Procedura de efectuare a plăţilor

Plăţile efectuate de către KfW se vor face conform reglementărilor stipulate în Anexa nr. 7 (Procedura de efectuare a plăţilor), care este parte integrantă din acest acord.

Plăţile efectuate de către Agenţia de Executare a Programului se vor face conform Conceptului Proiectului (Anexa 1).

IV.
Raportarea şi alte clauze

1.
Raportarea

1.1. 
Până la noi dispoziţii, Agenţia de Executare a Programului va raporta către KfW bianual despre progresele Programului (rapoarte de progres) şi despre dezvoltarea tuturor celorlalte condiţii generale importante. Raportul va include punctele enumerate în Anexa 8. În plus, Agenţia de Executare a Programului va raporta despre toate circumstanţele care ar putea periclita realizarea obiectivelor globale, scopul Programului şi rezultatele. 
La momentul încheierii fizice şi desăvârşirii Programului, Agenţia de Executare a Programului va înainta un raport final al măsurilor derulate.

Primul raport asupra stării lucrurilor va fi înaintat la xx.xx.200x (Dată ce va fi stabilită). Rapoartele trebuie primite de KfW nu mai târziu de 4 săptămâni de la sfârşitul perioadei analizate.
1.2. După terminarea Programului, Agenţia de Executare a Programului va 
raporta cu privire la evoluţia sa ulterioară (vezi Anexa 8 pentru detalii). KfW va informa în timp util Agenţia de Executare a Programului în ceea ce priveşte sfârşitul perioadei de raportare.

2.
Alte prevederi

2.1. Agenţia de Executare a Programului va transmite către KfW toate documentele aferente care sunt necesare pentru KfW pentru a face comentariile şi a putea da aprobările menţionate mai sus sau în liniile directoare anexate, cu suficient timp înainte pentru a permite o perioadă rezonabilă pentru examinare.

2.2. Agenţia de Executare a Programului va monta pancarte indicatoare a Proiectului care să conţină cel puţin următorul mesaj:

" Proiect de dezvoltare al Municipalităţii Timişoara, co-finanţat de Republica Federală Germania prin KfW".

Pe pancarta indicatoare a proiectului va fi plasat un sigiliu de proiect furnizat de Ambasada Germană.

2.3 
Prevederile de mai sus pot fi amendate sau modificate în orice moment prin acord mutual, dacă acest lucru este util pentru implementarea Programului sau pentru executarea Acordului de Împrumut, Finanţare şi Program. În toate celelalte privinţe, prevederile Articolului 7.3 şi 9 din Acordul de Împrumut, Finanţare şi Program se vor aplica şi în cazul acestui Acord.

Vă rugăm confirmaţi acceptul dvs. la Acordul de mai sus prin semnarea într-o formă obligatorie din punct de vedere legal şi să returnaţi copiile anexate.

Cu stimă, 

KfW

Anexe

Anexa 1:
Conceptul Proiectului pentru Reabilitarea Cartierelor Istorice din Timişoara, Romania din 16 Februarie 2007.


Schiţa necesarului estimat de personal şi costurilor aferente din iunie 2007.

Anexa 2:
Obiective şi rezultate ale Programului şi premize pentru realizarea lor
Anexa 3:
Graficul cu termenele
Anexa 4:
Costul Total şi Finanţarea
Anexa 5:
Liniile Directoare pentru numirea Consultanţilor în cadrul Cooperării Financiare cu Ţările în Curs de Dezvoltare

Anexa 6:
Liniile Directoare pentru Atribuirea de Contracte de Furnizare de bunuri şi Lucrări în cadrul Cooperării Financiare cu Ţările în Curs de Dezvoltare
Anexa 7:
Procedura de efectuare a plăţilor
Anexa 8:
Conţinutul şi forma rapoartelor

Citit şi aprobat:

Timişoara …………….. (data)

